Սուրբ Սերֆ

Սուրբ Սերֆ կամ Սերբան (Սերվանուս) (), շոտլանդական սուրբ, որը սրբադասվել է արևմտյան Ֆայֆում։ Համարվում է Օրկնեյան կղզիների առաքյալը։ Հիշատակության օրը նշվում է հուլիսի 1-ին։

Լեգենդներ

Դեյվիդ Հաֆ Ֆարմերը գրել է, որ Սերֆի մասին լեգենդը «անհավանականությունների խառնուրդ է», նշելով, որ նա եղել է Քանանի թագավոր Էլիուդի ու վերջինիս կնոջ՝ Արաբիայի արքայադուստր Ալֆիայի որդին։ Երկար ժամանակ զավակներ չունենալով՝ նրանք վերջապես երկու որդի են ունեցել․ երկրորդ որդին Սերֆն էր։ Սերֆը ժամանել է Հռոմ, ու քանի որ սրբի հեղինակություն ուներ, ընտրվել ու ծառայել է Հռոմի Պապին յոթ տարի։

Մայր աթոռից հեռանալուց հետո ճանապարհորդել է դեպի Գալլիա և Բրիտանիա ու վերադարձել Շոտլանդիա։ Այնտեղ հանդիպել է Այոնայի վանահայր Ադովնանին, որը նրան ցույց է տվել Լոխ Լիվեն լճի կղզին (հետագայում անվանվել է սուրբ Սերֆի կղզի)։ Այդ ժամանակ կղզին հանդիսանում էր Պիկտական թագավորության մաս, որը կոչվում էր Ֆիբ (հետագայում՝ Ֆայֆ)։ Կղզում Սերֆը հիմնադրել է իր անունով կոչվող մենաստանը, որտեղ մնացել է յոթ տարի։ Ներկայումս կանգուն են մենաստանի փոքրաթիվ ավերակները։

Սերֆի պաշտամունքի (հավանաբար նաև նրա գործունեության) կենտրոնը Քուրոս քաղաքն էր, որն ըստ ավանդության, հիմնադրվել է սրբի կողմից։ Լեգենդի համաձայն՝ Ստրաթերնի Դանինգ գյուղում նա իր ձեռնափայտով վիշապ է սպանել։

«Վերջապես, բազմաթիվ հրաշքներ ու աստվածային առաքինություններ գործելուց և անհամար եկեղեցիներ հիմնադրելուց հետո Դանինգի իր խցում հուլիսի առաջին օրը Սերֆն իր հոգին ավանդեց, և նրա աշակերտներն ու շրջանի ժողովուրդը նրա մարմինը Քուրոս տարան ու պատվով հողին հանձնեցին»։

Սերֆ և Մունգո
Ասումեն, որ Սերֆը եղել է սուրբ Մունգոյի (նաև հայտնի որպես սուրբ Կենտիգեռն) ժամանակակիցը։

Լեգենդը պատմում է, որ երբ բրիտանացի արքայադուստր, հետագայում՝ սուրբ, Թենևան հղիացել է նախքան ամուսնանալը, նրա ընտանիքը նրան ցած  է նետել ժայռից։ Սակայն նրան ոչինչ չի պատահել ու շուտով նա հանդիպել է մի դատարկ նավակի։ Իմանալով, որ չի կարող տուն վերադառնալ, Թենևան նստել է նավակը, որն անցնելով Ֆորթ գետի գետաբերանով, նրան հասցրել է Քուրոս, որտեղ էլ սուրբ Սերֆը հոգ է տարել նրան՝ դառնալով վերջինիս որդու՝ սուրբ Կենտիգեռնի (սուրբ Մունգո) հոգեհայրը։

Ըստ մեկ այլ լեգենդի՝ Մունգոն կյանք է տվել Սերֆի ընտանի արշալուսիկին, որին սպանել էր իր դասընկերը՝ որոշելով դրանում մեղադրել Մունգոյին։

Եկեղեցիներ

Սուրբ Սերֆի անունով հաճախ են եկեղեցիներ կոչել Ֆայֆում, Էդինբուրգում և կենտրոնական Շոտլանդիայում։ Այդ տարածքներում նրա անունով նաև դպրոցներ են անվանակոչվել։

Ծանոթագրություններ

Արտաքին հղումներ

Kingdom of Fife Tourist Board 
Video footage of St Serf's at Dunning

Սրբեր